IKEAs genvejskontakt lander til februar

Som vi skrev tidligere på ugen, har IKEA udvidet sin Trådfri-serie af produkter med en trådløs og programmerbar genvejsknap, der kan styre både lys, lyd og de intelligente rullegardiner. Knappen er allerede blevet lanceret i Holland og nu er den også dukket op på den danske hjemmeside – med lovet lancering i februar måned.

I vanlig IKEA-stil bliver prisen på genvejskontakten (som den hedder) temmelig overskuelig; bare 59 kroner. Til gengæld kræver den, at man enten har eller investerer i en Trådfri Gateway for at kunne få glæde af den.

Med genvejskontakten kan man aktivere forskellige scener uden at bruge mobiltelefonen. IKEA beskriver selv: ”Start dagen på den bedste måde med et tryk på en knap – hav genvejskontakten ved siden af sengen for at tænde lysene, rulle op persiennerne og afspil din yndlingssang til at vågne op til”.

Hver knap kan tildeles en enkelt scene, men det er muligt at have adskillige knapper i hjemmet, fortæller møbelkæden. Knappen leveres med et ark med klistermærker der kan bruges til at angive knappens aktuelle funktion.

IKEAs genvejskontakt lander til februar